b'\n_START_ARTICLE_\nGamma Ray\n_START_SECTION_\n\xc5\xbdivotopis\n_START_PARAGRAPH_\nGamma Ray je osnovao Kai Hansen kao prvi solo projekt nakon odlaska iz Helloweena. Prvi album Heading for Tomorrow, izdan 1990. je postigao uspjehe u Njema\xc4\x8dkoj i Japanu. Ubrzo po zavr\xc5\xa1etku snimanja prvog albuma, Gamma Ray su morali odgoditi svoje koncerte zbog odlaska bubnjara, Mathiasa Burchardta, koji se odlu\xc4\x8dio posvetiti fakultetu. Zamjenio ga je Uli Kusch, donedavni bubnjar Helloweena.Sastav je tada nastupao u sljede\xc4\x87oj postavi: Ralf Scheepers vokal, Dirk Schl\xc3\xa4chter gitara, Uwe Wessel bas, Uli Kusch bubnjevi i Kai Hansen gitara. Album Sigh No More  snimaju iste godine. Stil se dosta razlikuje od prvog albuma, a tekstovi su jako depresivni jer su ra\xc4\x91eni na temu Zaljevskog rata koji se istodobno odvijao. 1992. sastav napu\xc5\xa1ta ritam sekcija (Kusch i Wessel), a zamijenjeni su dvojicom mladih glazbenika iz njema\xc4\x8dkog demo sastava Anesthesia, Thomasom Nackom i Jan Rubachom. _NEWLINE_Uz to, Gamma Ray po\xc4\x8dinju graditi svoj studio, tako da sljede\xc4\x87i album po\xc4\x8dinju snimati tek 1993. Nau\xc4\x8div\xc5\xa1i se na vlastitim gre\xc5\xa1kama, budu\xc4\x87i da prija\xc5\xa1nji album nije bio ba\xc5\xa1 dobro prihvacen, albumom Insanity and Genius Gamma Ray se vra\xc4\x87a na pravi power metal (u ono doba poznat kao "melodi\xc4\x8dni speed metal"), a album svoju promociju dobiva na Melodic Metal Strikes Back festivalima. Odr\xc5\xbeana su \xc4\x8detiri koncerta pod tim nazivom, a snagu melodi\xc4\x8dnog metala predstavljaju Gamma Ray, Hellicon, Rage i Conception. Cijeli nastup u Hamburgu se snima i Gamma Ray izdaje video Lust For live, koji je izdan i na CDu The Power of Metal koji dijele s ostalim sastavima koji su nastupali na Melodic Metal Strikes Back. _NEWLINE_To\xc4\x8dno uo\xc4\x8di snimanja novog albuma, javljaju se novi problemi. Ralf Scheepers napu\xc5\xa1ta sastav, jer je htio konkurirati za upra\xc5\xbenjeno mjesto pjeva\xc4\x8da Judas Priesta. Du\xc5\xbenost prvog vokala je preuzeo Kai Hansen. Zbog tih komplikacija, sljede\xc4\x87i album je svijetlo dana ugledao 1995. pod nazivom Land of the Free. Nisu svi bili odu\xc5\xa1evljeni tim potezom, jer su svi \xc4\x8duli Helloweenov Walls of Jericho gdje Kai kao vokal nije ba\xc5\xa1 briljirao. Nakon izlaska albuma sve sumnje su bile uklonjene, i svi su se mogli uvjeriti u golemi i osvje\xc5\xbeavaju\xc4\x87i napredak Hansenovog vokala. Na albumu se pojavljuje i Michael Kiske pjevaju\xc4\x87i na Time To Break Free. Sastav uskoro odlazi na veliku europsku turneju, s koje se vra\xc4\x87aju sa materijalom za novi live album, Alive 95, koji sti\xc5\xbee u prodavaonice 1996. Ubrzo iz sastava odlaze Rubach i Nack, te u sastav dolaze talentirani gitarist Henjo Richter i bubnjar Dan Zimmermann. Snimanje sljede\xc4\x87eg albuma, petog po redu, zapo\xc4\x8dinje u o\xc5\xbeujku 1997. i u svibnju izlazi singl Valley Of The Kings na kojemu se nalazi i jedna pjesma koju je Hansen napisao za Iron Savior. Novi album uskoro dolazi u prodavaonice pod nazivom Somewhere Out in Space (prvotno nazvan Man, Martians & Machines). Album je inspiriran filmom Odiseja 2001, i po mnogima smatran najboljim Gamma Ray albumom do danas. To je bio najbr\xc5\xbei i najmelodi\xc4\x8dniji album koji su Gamma Ray napravili dotad. 1999. izlazi album Power Plant. Album je ponovno konceptualan, inspiriran  svemirom i zavr\xc5\xa1etkom jednog tisu\xc4\x87lje\xc4\x87a, a i znakovito zavr\xc5\xa1ava pjesmom Armageddon. Ovaj put za crte\xc5\xbe na omotu je bio zaslu\xc5\xbean Derek Riggs, koji se proslavio omotima za Iron Maiden i njihovom maskotom Eddijem. 2000. Gamma Ray se odlu\xc4\x8duje za best of album. U kona\xc4\x8dnici se album sastojao od dva CD-a, od kojih su ve\xc4\x87ina bile ponovne snimke starih pjesama, a nazvan je Blast From The Past.  2001. godine izdaju album No World Order! i nastavljaju s serijom koncepciranih albuma \xe2\x80\x93 ovaj put progovaraju o tajnom redu Illuminati, te ubrzo nakon velike turneje na kojoj su prvi put posjetili SAD i Kanadu i izdaju live album Skeletons in the Closet. 2005. u prodaju je pu\xc5\xa1ten album Majestic._NEWLINE_Najnoviji album Land of the Free II je pu\xc5\xa1ten u prodaju 19. studenog 2007. Po izdavanju albuma, Gamma Ray su bili "specijalni gosti" na turneji Helloweena "Hellish Tour". Alessio Gori, klavijaturist i pjeva\xc4\x8d sastava Flashback of Anger, je svirao klavijature u toku turneje.'